Riigikohus on oma varasemas ülalviidatud praktikas ju leidnud, et protsessiosalisteks mitteolevate isikute poolt antud kirjalikud seletused ei ole käsitletavad tõendina tsiviilkohtumenetluses. Samale seisukohale tuginedes leidis ka ringkonnakohus vaadeldavas kohtumenetluses, et trollibussijuhtide seletuskirjad ei vasta TsMS § 229 lg-s 1 sätestatud tõendi mõistele, sest ei ole seaduses sätestatud protsessivormis. Seda põhjendusel, et seletuskirjade sisuks on pealtnägijate ütlused, mis on olemuslikult tunnistajate ütlused TsMS § 251 lg 1 mõttes, kuid asjas ei ole neid tõendeid kogutud tunnistaja ütluste kogumiseks ettenähtud korras. Seetõttu asuski ringkonnakohus seisukohale, et need seletuskirjad ei ole tsiviilkohtumenetluses lubatud tõendid TsMS § 229 lg 2 mõttes ning nendega ei saa asja lahendamisel arvestada.